als_Latn dik_Latn sag_Latn
Janë plot pesë takimet e Seria A që mund të ndiqen në mënyrë të drejtpërdrejtë në SuperSport
Pas impenjimeve në përfaqësueset respektive futbollistët për një muaj do të përqëndrohen vetëm në klubet e tyre dhe tashmë është koha për të kuptuar më mirë edhe situatën e vërtetë të cdo ekipi në Itali. Janë plot pesë takimet që mund të ndiqen në mënyrë të drejtpërdrejtë në Supersport dhe vëmendja shkon natyrisht në sfidën e mbrëmjes Parma – Milan. Sezonin e kaluar këto dy skuadra shënuan plot 11 gola në përballjet ndërmjet tyre, megjithatë interesant është fakti se ekipi emilian i fitoi që të dyja ato sfida. Përballë njëri – tjetrit do të vihen dy lojtarë të famshëm të kuqezinjve si Donadoni dhe Inzaghi, të cilët gjithsesi nuk kanë luajtur kurrë bashkë, por të dy konsiderohen si ish të këtyre skuadrave. Të dy trajnerët pritet të luajnë me skemën sulmuese 4-3-3, sidoqoftë te emilianët janë në dyshim Biabiany që pa refuzimin e Zaccardos do të ishte pjesë e Milanit por gjithashtu edhe Pozzi, ndërsa Antonio Cassano pas 3 golave që shënoi në ndeshjet e sezonit të shkuar do të bëjë cmos për të realizuar të tjerë ndaj ish ekipit të tij. Pas provës pozitive në shtëpi tashmë pritet me kureshtje rendimenti i skuadrës së Inzaghit jashtë fushe, sidoqoftë i njëjti diskutim vlen për Interin e Mazzarrit, që pasi caloi në fazën sulmuese ndaj Torinos duhet të demonstrojë forcën e vërtetë në San Siro përballë Sassuolos, ekip ndaj të cilit shënuan plot 7 herë 12 muaj më parë. Ashtu si edhe Interi në orën 15:00 Napoli bën debutimin në kampionat përpara publikut vendas, në një sfidë të lehtë përballë Chievos, dhe po në të njëjtën orë Lazio do të bëjë cmos për të përmirësuar marrëdhëniet me tifozët, me një triumf në Olimpico ndaj Cesena-s. Ndeshja që do të celë ditën në Serie A do të luhet në Marassi të Gjenovës, në orën 12:30 ku Sampdoria e Sinisa Mihajlovic do të mundohet të koleksionojë suksesin e parë ndaj ekipit granata, që nga viti 2008.
Në orën 17:00 në Spanjë do të ndeshen ndërmjet tyre Valencia dhe Espanyol. Në Mestalla Valencia kërkon fitoren e gjashtë radhazi në shtëpi ndaj skuadrës nga Katalonja, që këtë sezon jo vetëm nuk e ka nisur mirë kampionatin por pritet që me kontigjentin që ka të hasë vështirësi në Primera Division. Liga Spanjolle ofron gjithashtu sfidën Sevilja – Getafe. Në orën 19:00 andaluzianët kanë një shans të mirë për të marrë triumfin e parë në shtëpi teksa do të përballen me një ekip si Getafe, ndërsa të dielën në mbrëmje takimet do të mbyllen me duelin Granada – Villareal.
Në Gjermani si zakonisht Bundesliga rezervon dy ndeshje. Në orën 15:30 në Frankfurt Eintrachti i Thomas Schaaf do të presë skuadrën e Augsburgut, ndërsa java e katërt do të mbyllet në Hanovër ku ekipi vendas do të mundohet të privojë Hamburgun e Mirko Slomka-s nga fitorja e parë sezonale.
als_Latn als_Latn als_Latn als_Latn